《城山松隐岩》
宋代·陈宓

谷城岩穴似飞来，十里湖光镜面开。
夜雨松窗僧榻静，秋风柳岸钓船回。
寻幽便扣生云洞，乘兴还登呼月台。
每对西湖吟咏处，令人偏忆故山梅。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。